זכויות להט"ב בארצות הברית

| --- | --- |

ארצות הברית
 מעמד בחוק:  חוקי בפריסה ארצית מאז 2003 (פסק דין לורנס נגד טקסס), חוקי במספר תחומים מאז 1962
 טרנסג'נדריות:  חוקי הכרה בשינוי מגדר משתנים לפי תחום השיפוט
 שירות צבאי:  לסביות, הומואים, טרנסג'נדרים וביסקסואלים מוצהרים רשאים לשרת
 הגנה מפני אפליה:  ישנה הגנה מפני אפליה על רקע נטייה מינית וזהות מגדרית בתעסוקה בפריסה ארצית מאז יוני 2020 (פסק דין בוסטוק נגד מחוז קלייטון, פסק דין האריס פיונרל הולמס נגד נציבות שוויון הזדמנויות בעבודה), החוקים משתנים לפי תחום השיפוט, אם כי לרוב המדינות אין הגנות מפני אפליה על רקע נטייה מינית או זהות מגדרית מחוץ לתעסוקה. הגנות פדרליות מוצעות במסגרת חוק השוויון
 זכויות משפחה
 הכרה בזוגיות חד־מינית:  נישואים חד-מיניים מוכרים בפריסה ארצית מאז 2015 (שנוי במחלוקת בטריטוריית סמואה האמריקאית, ממתין לפסיקת בית המשפט) ובמספר מדינות שבטיות (פסק דין אוברגפל נגד הודג'ס) מוכר על ידי הממשלה הפדרלית מאז 2013 (פסק דין ארצות הברית נגד וינדזור)
 אימוץ:  ישנה הכרה באימוץ משותף על ידי זוגות חד מיניים בכלל 50 מדינות ארצות הברית מאז 2016
 
 הצבעה על הצהרת האו"ם:  בעד (מיוזמות ההצהרה)
זכויות לסביות, הומואים, טרנסג'נדרים וביסקסואלים (להט"ב) בארצות הברית התפתחו בעשורים האחרונים. עם זאת, אזרחים ותושבים של ארצות הברית המשתייכים לקהילה הגאה עדיין מתמודדים עם קשיים חברתיים ומשפטיים אשר אזרחים ותושבים שאינם להט"בים אינם מתמודדים איתם, במיוחד במדינות ארצות הברית בהן יש אוכלוסיות גדולות של שמרנים, למשל חגורת התנ"ך, הדרום העמוק והמערב התיכון; באזורים כפריים; ובחלק משטחי הילידים האמריקאים.
זכויות להט"ב רבות בארצות הברית קיימות כתוצאה מפסיקות של בית המשפט העליון של ארצות הברית. בחמישה פסקי דין תקדימיים בין השנים 2020-1996, בית המשפט העליון פסל חוק האוסר על הכרה מעמדית מוגנת על בסיס הומוסקסואליות, פסל חוקים האוסרים מעשי סדום בהסכמה בין בגירים, פסל סעיף בחוק ההגנה על נישואין (ובכך, הפך לחוקיים נישואים של בני-זוג מאותו המין), ואסר אפליה תעסוקתית נגד עובדים הומואים וטרנסג'נדרים.
חוקים נגד אפליית להט"ב בנוגע לדיור ושירותים ציבוריים ופרטיים משתנים ממדינה למדינה, ומותירים תושבים של מדיניות מסוימות ללא הגנה. ב-23 מדינות, בוושינגטון די. סי., בגואם ובפוארטו ריקו הוציאו מחוץ לחוק אפליה על רקע נטייה מינית; ב-22 מדינות ובוושינגטון די. סי. הוציאו מחוץ לחוק אפליה על רקע זהות מגדרית. החוק לשוויון (אנ'), שבימים אלו נמצא בתהליכי חקיקה בקונגרס, יאסור על אפליה על רקע נטייה מינית וזהות מגדרית בכל תחומי ארצות הברית.
גם דיני משפחה משתנים ממדינה למדינה. אימוץ על ידי בני-זוג מאותו המין הוא חוק בפריסה ארצית מאז יוני 2015, בעקבות פסק דין אוברגפל נגד הודג'ס (למעט במדינת מיסיסיפי, שבה בוטלה האפליה נגד בני-זוג מאותו המין בנוגע לאימוץ רק במרץ 2016). מדיניות הנוגעת לאימוץ משתנה מאוד בין תחומי השיפוט. חלק מהמדינות מאפשרות אימוץ על ידי כל הזוגות, ואילו אחרות אוסרות על אימוץ על זוגות שאינם נשואים.
פשעי שנאה על רקע נטייה מינית או זהות מגדרית הם ברי ענישה על פי החוק הפדרלי, מכוח חוק מתיו שפרד וג'יימס בירד ג'וניור למניעת פשעי שנאה (אנ') משנת 2009, אולם במדינות רבות עדיין חסרים חוקים ברמת המדינה כנגד פשעים שכאלו. שיעורי האפליה ופשעי השנאה כנגד להט"בים שאינם לבנים הם גבוהים יותר, בפרט נשים שאינן לבנות.
ארגונים רבים בארצות הברית פועלים למען זכויות אזרחיות ללהט"בים בהיבטים שונים, לרבות הפוליטי והמשפטי. בין ארגונים אלו נמנים הקמפיין לזכויות אדם,‏ למדה ליגל (אנ'), GLAD (אנ'), האיגוד האמריקאי לחירויות אזרחיות, המרכז הלאומי לשוויון טרנסג'נדרי (אנ'), והמרכז הלאומי לזכויות לסביות.